Марко Ганчев
Фенер от тиква

chitanka.info

Панчо в градината наша,

гледам го, с тиква се мъкне.

Всички ви — казва — ще сплаша,

чакайте само да мръкне.

С разни лъжици дълба я,

ряза я с ножчета остри.

Зейнаха дупки накрая

за очи, зъби и ноздри.

Панчо във тиквата тиква

свещ и я палва с кибрита.

Гледай я пустата тиква,

вярно била страховита!

Беше край него все брат му,

но като светна фенера,

хукна към къщи обратно

да се заключи в килера.

Както се връщаше с хляба

баба му от магазина,

в ужас горкичката баба

с челюст изкуствена зина.

Всички съседи разкряка,

дето ги Панчо споходи.

Вярно, че страшно е в мрака

тиквен фенер да те води…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.